MÅ UTREDES: Professor Torgeir Bruun Wyller advarer sterkt mot å spare på innleggelser av gamle og syke. Mimi ble raskt bedre da hun ble behandlet på Ullevål Universitetssykehus.

Frykter for livet til gamle og syke etter ny helsereform

(VG Nett) Geriatri-professor Torgeir Bruun Wyller frykter den nye helsereformen vil føre til at gamle vil dø før tiden av lidelser de kunne vært behandlet for.

Oppdatert 14. april 2011

Artikkelen er over ni år gammel

Fredag presenterte regjeringen Samhandlingsreformen som også er en plan for behandling av gamle, syke pasienter.

Overlegen ved Ullevål Universitetssykehus deltok sammen med åtte andre i en ekspertgruppe nedsatt i november som jobbet med utformingen av samhandlingsreformen. De kom med en rekke innvendinger.

- Både professor Ivar J. Aaraas som var utvalgsleder, og jeg har lett gjennom Samhandlingsreformen uten å finne noe som tyder på at noen av våre svært kritiske innvendinger er tatt hensyn til. De har valgt å ture fram med det de hadde bestemt seg for. Det er alvorlig for denne gruppen pasienter, sier Bruun Wyller.

- Lite egnet

For i ekspertgrupens rapport uttrykkes alvorlig bekymring for særlig eldres helse:

- Endringene har blitt drevet fram av andre hensyn enn å sikre eldre pasienter en god helsetjeneste og de kan tenkes å være lite egnet til å ivareta de spesielle hensyn som sykdom hos eldre krever, heter det rapporten.

Reformen legger vekt på at pasienter i større grad skal behandles der de bor, og at større del av helsetjenestene skal leveres av kommunene, fremfor unødvendige sykehusinnleggelser.

Ekspertene mener regjeringen legger opp til et svarteper-spill om gamle og syke. Det spesielt kritiske er finansieringen av opphold på sykehus og i forsterkede lokale sykestuer.

Uenig

Helseminister Anne-Grete Strøm-Erichsen (Ap) forsikrer Wyller og andre om at det blir mer, og ikke mindre, ressurser i helsevesenet gjennom samhandlingsreformen:

UENIG: Helseminister Anne-Grete Strøm-Erichsen. Foto: ESPEN BRAATA

- Målet er selvsagt å gi de eldre et enda bedre tilbud, tilpasset deres behov og så nært som mulig der de bor, sier helseministeren til VG Nett.

Helsetap

Utvalgsleder Aaraas som er professor ved Nasjonalt senter for distriktsmedisin i Tromsø, sier at en enstemmig gruppe frykter at reformen kan føre til alvorlige helsetap for de eldste og svakeste.

- Dette må ikke bli et prosjekt der spesialisthelsetjenesten og kommunene sender regninger til hverandre. Da vil gamle og syke bli taperne i en situasjon der sykehusene blir stadig mer presset til å skrive pasienter raskt ut, sier Aaraas.

Akutt geriatrisk avdeling ved Ullevål Universitetssykehus får ofte inn pasienter med diffuse symptomer.

- Disse kan ikke legges inn på for lavt kompetansenivå. Lokale medisinske sentre kan overta pasientene når diagnose er stilt og behandlingen i gang, men må ikke komme i stedet for sykehusinnleggelser, sier professor Bruun Wyller.

Ikke evig liv

- Vi kan ikke behandle folk til et evig liv. Men de gamle og skrøpelige er en gruppe pasienter som har andre symptomer enn unge pasienter og vi må undersøke dem bredt for å finne og behandle den utløsende årsaken til at de er akutt syke. Gamle pasienters ofte forvirrede og svake tilstand kan i mange tilfeller behandles. De skal ikke dø for tidlig fordi vi ikke undersøker dem godt nok, sier overlegen.

En av Bruun Wyllers pasienter, 88 år gamle Mimi, er takknemmelig for at hun ble innlagt.

- Hadde jeg ikke blitt lagt inn, er det ikke sikkert jeg hadde vært i live nå, sier den spreke, gamle damen.

Les også:

Ekspertutvalget får støtte fra flere deler av helse-Norge.

Kommuneoverlegeforum i Buskerud påpeker i brev til Helsedepartementet og Helsedirektoratet at de støtter gruppens konklusjoner og krever at både finansiering og faglig ansvar for de planlagte forsterkede sykestuene må ligge hos helseforetakene.

Ikke rådmannen

Anne-Grete Strøm-Erichsen sier at pasientene tvert imot kan få et bedre tilbud på de nye lokalmedisinske sentrene:

- Rådmannen skal ikke bestemme om en pasient skal på sykehus eller ikke. Det skal fortsatt legen avgjøre ut fra medisinske kriterier, og pasientene skal da til det sykehuset som er best i stand til å behandle pasienten, det være seg Haukeland eller lokalsykehuset.

Hun sier at det aldri var målet å beholde pasientene lengst mulig på sykehus:

- Men når diagnosen er klar, vil det for mange pasienter være bedre å være på et lokalmedisinsk senter som ofte er roligere og med lavere tempo enn på et sykehus, sier Strøm-Erichsen.

Helseministeren viser også til at det stadig blir flere leger på sykehjemmene:

- Målet i Soria Moria 1 var 30 prosent dekning. Vi skal opp til 40 prosent, og sist jeg sjekket var legedekningen oppe i 38 prosent, sier hun.

Publisert: 13.04.11 kl. 14:48 Oppdatert: 14.04.11 kl. 19:43

Les også

Mer om Sykehus